Salariul unui șofer STB, comparabil cu cel al unui profesor debutant
Dacă te întrebai ce salariu primește un șofer de autobuz în România, în special la Societatea de Transport București (STB), poți afla din următoarele rânduri. Meseria poate fi o opțiune atractivă pentru cei interesați de un venit stabil și o carieră în domeniul transportului public.
Potrivit informațiilor recente, un șofer STB poate câștiga un salariu de peste 1.000 de euro lunar. Salariul mediu brut în luna ianuarie 2024 pentru un conducător auto din sistemul de transport public a fost de 11.846 de lei. Cu toate acestea, salariul net, după deducerea tuturor taxelor, a fost de 6.782 de lei. În plus, aceștia primesc lunar și 20 de tichete de masă în valoare de 800 de lei, potrivit Cancan.
Este important de menționat că salariile șoferilor de autobuz au crescut semnificativ în ultimii ani, în urma unor discuții și avertismente privind posibile greve din partea angajaților. Astfel, acum șoferii și vatmanii de la STB au obținut condiții mai bune de muncă și salarii mai mari, comparabile chiar și cu cele ale unui profesor debutant în învățământ.
Trebuie să ai permisul de conducere adecvat
Pentru a deveni șofer STB, este necesar să deții permisul auto corespunzător categoriei de vehicul pe care urmează să-l conduci. De asemenea, STB oferă o școală de șoferi internă, unde se pot pregăti viitorii conducători auto în cadrul instituției.
Departamentul Formare Profesională și Dezvoltare Organizațională al STB organizează cursuri de legislație rutieră, conducere preventivă și ecologică, cunoștințe tehnice despre vehicule, precum și cursuri practice de conducere. Absolvenții acestor cursuri contribuie la creșterea siguranței și a securității în transporturile rutiere.
"Departamentul Formare Profesională și Dezvoltare Organizațională prin Serviciul Pregătire Profesională, Școala conducători auto al STB SA, prin Școala de conducători auto, organizează cursuri de legislație rutieră, legislaţie specifică, conducere preventivă şi ecologică, cunoaşterea şi întreţinerea vehiculelor, conducerea vehiculelor și dispune de dotări corespunzătoare pentru derularea pregătirii teoretice și practice, precum săli de clasă și vehicule specifice (autoturisme Dacia Logan, autobuze Mercedes Citaro, tramvaie și troleibuze). Prin competenţa profesorilor şi a instructorilor, absolvenţii noştri vor contribui la creşterea securităţii şi a siguranţei în transporturile rutiere", se arată pe site-ul STB.